A kutatók között nincs egyetértés abban, hogy az egyén számára kiemelkedő fontossággal bíró tények vagy események esetén hogyan alakul a felejtési görbe formája. Egyes kutatók például azt állítják, hogy a megdöbbentő események, mint a 2001. szeptember 11-ei terrortámadás elevenen bevésődnek az emlékezetbe. Mások szerint jelentős különbségek mutatkoztak az eseményeket közvetlenül követő írott visszaemlékezések és a később lejegyzett emlékek között (az utóbbiak az alany által később megismert információkat is tartalmaztak). Jelentős kutatási tevékenység folyik ebben a témakörben, mivel ez közvetlen kapcsolatban van a szemtanúk vallomásának hitelességével.